Umumiy o‘rta va o‘rta maxsus, kasb-hunar ta’limi muassasalarida sog‘lom ovqatlanishni tashkil etishni yanada takomillashtirish chora-tadbirlari to‘g‘risida

“Aholining sanitariya-epidemiologik osoyishtaligi to‘g‘risida”gi O‘zbekiston Respublikasi Qonuni hamda O‘zbekiston Respublikasi Vazirlar Mahkamasining “2015 — 2020-yillar davrida O‘zbekiston Respublikasi aholisining sog‘lom ovqatlanishini ta’minlash Konsepsiyasini va chora-tadbirlar kompleksini tasdiqlash to‘g‘risida” 2015-yil 29-avgustdagi 251-son qarori ijrosini ta’minlash, umumiy o‘rta va o‘rta maxsus, kasb-hunar ta’limi muassasalarining oshxona va bufetlarida (keyingi o‘rinlarda oshxonalar deb ataladi)o‘quvchilarning sog‘lom ovqatlanishini tashkil etishni yanada takomillashtirish, sanitariya qoidalari, normalari va gigiyena normativlari talablariga mos sharoitlar yaratish, oziq-ovqat mahsulotlari va taomlar sifatini nazorat qilishni kuchaytirish, oshxonalarni ijaraga oluvchi tadbirkorlik subyektlariga qulay shart-sharoitlar tashkil etish maqsadida Vazirlar Mahkamasi qaror qiladi:
 1. Quyidagilar:
 Umumiy o‘rta va o‘rta maxsus, kasb-hunar ta’limi muassasalarida sog‘lom ovqatlanishni tashkil etish tartibi to‘g‘risidagi Nizom 1-ilovaga muvofiq;
 2016 — 2020-yillarda umumiy o‘rta va o‘rta maxsus, kasb-hunar ta’limi muassasalarida sog‘lom ovqatlanishni tashkil etishni yanada takomillashtirish bo‘yicha chora-tadbirlar rejasi 2-ilovaga muvofiq;
 2017 — 2020-yillarda ovqatlanish tizimi mavjud bo‘lmagan umumiy o‘rta ta’lim muassasalarida oshxonalarni tashkil etish va jihozlash ko‘rsatkichlari 2a-ilovaga muvofiq;
 2017 — 2020-yillarda umumiy o‘rta ta’lim muassasalarida ishlamayotgan oshxonalarning faoliyatini tashkil etish va ularni qayta jihozlash ko‘rsatkichlari 2b-ilovaga muvofiq tasdiqlansin.
 2. Qoraqalpog‘iston Respublikasi Vazirlar Kengashi, viloyatlar hokimliklari Xalq ta’limi vazirligi bilan kelishilgan holda mazkur qarorning 2a va 2b-ilovalardagi ko‘rsatkichlarga muvofiq 2017 — 2020-yillarda umumiy o‘rta ta’lim muassasalarida oshxonalarning faoliyatini tashkil etish bo‘yicha hududiy manzilli dasturlarini ikki oy muddatda ishlab chiqsinlar va belgilangan tartibda tasdiqlasinlar.
 3. O‘zbekiston Respublikasi Sog‘liqni saqlash vazirligining davlat sanitariya-epidemiologiya nazorati markazlari tomonidan umumiy o‘rta va o‘rta maxsus, kasb-hunar ta’limi muassasalarining oshxonalarida sotilayotgan oziq-ovqat mahsulotlari va taomlar, shuningdek ularda foydalaniladigan texnologik jihozlarning sanitariya qoidalari, normalari va gigiyena normativlariga mosligini, oshxonalar xodimlarining sanitariya-gigiyena tadbirlari va epidemiyaga qarshi tadbirlar bajarilishiga rioya etishini aniqlash yuzasidan Nazorat qiluvchi organlar faoliyatini muvofiqlashtiruvchi respublika kengashi hamda uning hududiy komissiyalari bilan kelishuvlarsiz har chorakda bir marta nazorat ishlarini olib borish huquqini berish to‘g‘risidagi taklifiga rozilik berilsin.
 4. O‘zbekiston Respublikasi Sog‘liqni saqlash vazirligi bir oy muddatda manfaatdor vazirliklar va idoralar bilan kelishgan holda umumiy o‘rta va o‘rta maxsus, kasb-hunar ta’limi muassasalarining oshxonalarida sotilayotgan oziq-ovqat mahsulotlari va taomlar, shuningdek ularda foydalaniladigan texnologik jihozlarning sanitariya qoidalari, normalari va gigiyena normativlariga mosligini, oshxonalar xodimlarining sanitariya-gigiyena tadbirlari va epidemiyaga qarshi tadbirlari bajarilishiga rioya etishini nazorat qilish tartibini belgilash to‘g‘risida Nazorat qiluvchi organlar faoliyatini muvofiqlashtiruvchi respublika kengashiga taklif kiritsin.
 5. Umumiy o‘rta va o‘rta maxsus, kasb-hunar ta’limi muassasalarining oshxonalarini ijaraga berish bo‘yicha tanlov komissiyasiga qishloq joylardagi ta’lim muassasalari joylashgan hududning ijtimoiy-iqtisodiy rivojlanish holatidan kelib chiqib, ularning oshxonalarini Xususiylashtirish, monopoliyadan chiqarish va raqobatni rivojlantirish davlat qo‘mitasining hududiy boshqarmalari bilan kelishgan holda ijaraga berishda “nol” stavkasini belgilash vakolati berilsin.
 6. O‘zbekiston Respublikasi Xalq ta’limi vazirligi, Oliy va o‘rta maxsus ta’lim vazirligining O‘rta maxsus, kasb-hunar ta’limi markazi, Sog‘liqni saqlash vazirligi O‘zbekiston matbuot va axborot agentligi hamda O‘zbekiston milliy teleradiokompaniyasi bilan birgalikda ommaviy axborot vositalarida, shu jumladan elektron ommaviy axborot vositalarida umumiy o‘rta va o‘rta maxsus, kasb-hunar ta’limi muassasalarida sog‘lom, ratsional va xavfsiz ovqatlanishning tashkil etilishini takomillashtirish yuzasidan targ‘ibot-tashviqot ishlarini keng yoritsinlar.
 7. O‘zbekiston Respublikasi Hukumatining 3-ilovaga muvofiq ayrim qarorlari o‘z kuchini yo‘qotgan deb hisoblansin.
 8. Manfaatdor vazirliklar va idoralar bir oy muddatda o‘z normativ-huquqiy hujjatlarini ushbu qarorga muvofiqlashtirsinlar.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari A.I. Ikramov va B.Y. Xodiyev zimmasiga yuklansin.
 1. Mazkur Nizom o‘quvchilarning to‘laqonli sog‘lom ovqatlanishini tashkil etish, ularni ijtimoiy qo‘llab-quvvatlash, sog‘lig‘ini mustahkamlash va o‘quv jarayonining samarali tashkil etilishini ta’minlash maqsadida O‘zbekiston Respublikasi “Ta’lim to‘g‘risida”gi, “Aholining sanitariya-epidemiologik osoyishtaligi to‘g‘risida”gi qonunlari hamda Vazirlar Mahkamasining “2015 — 2020-yillar davrida O‘zbekiston Respublikasi aholisining sog‘lom ovqatlanishini ta’minlash Konsepsiyasini va chora-tadbirlar kompleksini tasdiqlash to‘g‘risida” 2015-yil 29-avgustdagi 251-son qarorlariga muvofiq umumiy o‘rta va o‘rta maxsus, kasb-hunar ta’limi muassasalarida (keyingi o‘rinlarda ta’lim muassasalari deb ataladi) sog‘lom ovqatlanishni tashkil etish tartibini belgilaydi.
 2. Ta’lim muassasalarida sog‘lom ovqatlanishni tashkil etish ularning oshxona va bufetlarida (keyingi o‘rinlarda oshxonalar deb ataladi)sanitariya qoidalari, normalari va gigiyena normativlariga muvofiq shart-sharoitlar yaratilgan holda amalga oshiriladi.
 3. Ushbu Nizom davlat ta’lim muassasalari hududida faoliyat yurituvchi oshxonalarga nisbatan tatbiq etiladi.
 4. Ta’lim muassasalari o‘quvchilarining sog‘lom kamol topishini va o‘sishini ta’minlash, ta’lim muassasalari oshxonalarida tarkibida zararli moddalar bo‘lgan oziq-ovqat mahsulotlari bilan savdo qilishni, iste’mol qilinganda o‘quvchilarning salomatligiga salbiy ta’sir ko‘rsatadigan taomlarning tayyorlanishi va sotilishining oldini olish sog‘lom ovqatlanishni tashkil etishning asosiy maqsadi hisoblanadi.
 5. Quyidagilar ta’lim muassasalarida sog‘lom ovqatlanishni tashkil etishning asosiy vazifalari hisoblanadi:
 o‘quvchilarning fiziologik yoshiga muvofiq oziq-ovqat mahsulotlariga bo‘lgan talablarini inobatga olgan holda ularning ratsional ovqatlanishini ta’minlash;
 oziq-ovqat mahsulotlari va taomlarni o‘quvchilarning sog‘lom o‘sishida muhim ahamiyatga ega bo‘lgan zarur moddalar bilan ta’minlash;
 o‘quvchilarda tana vaznining me’yordan ortishining, organizmda yod moddasining tanqisligi va moddalar almashinuvi jarayoni buzilishining oldini olish; 
 oziq-ovqat mahsulotlari va taomlarning xavfsizligi va sifatini kafolatlash;
 o‘quvchilarda ovqatlanish bilan bog‘liq yuqumli kasalliklarning keng tarqalishiga yo‘l qo‘ymaslik;
 o‘quvchilar o‘rtasida sog‘lom ovqatlanish ko‘nikmalarini shakllantirish;
 ta’lim muassasalari oshxonalarida sotilishi taqiqlangan oziq-ovqat mahsulotlari va taomlar bilan savdo qilishning oldini olish; 
 o‘quvchilar uchun sifatli oziq-ovqat mahsulotlari va taomlar tayyorlashga hamda ularning maqbul narxlarda sotilishini ta’minlash;
 oziq-ovqat mahsulotlari va taomlarni tayyorlashda hamda oziq-ovqat xomashyosini saqlashda sanitariya qoidalari, normalari va gigiyena normativlariga qat’iy rioya etish.
 6. Ta’lim muassasalarida sog‘lom ovqatlanish yuridik shaxs maqomiga ega bo‘lgan tadbirkorlik subyektlari, yakka tartibdagi tadbirkorlar (keyingi o‘rinlarda talabgorlar deb ataladi) hamda ta’lim muassasasi tomonidan tashkil etiladi.
 7. O‘quvchilar uchun sog‘lom ovqatlanish ta’lim muassasalarining oshxonalarida, belgilangan sanitariya qoidalari, normalari va gigiyena normativlari hamda ularning xavfsiz ovqatlanishini tashkil etishga doir sanitariya-gigiyena tadbirlari va epidemiyaga qarshi tadbirlari bajarilishiga rioya qilgan holda amalga oshiriladi.
 8. Ta’lim muassasalari oshxonalarida O‘zbekiston Respublikasi Bosh davlat sanitariya vrachi tomonidan tasdiqlanadigan oziq-ovqat xomashyolari turlaridan oziq-ovqat mahsulotlari va taomlar tayyorlanadi.
 9. Ta’lim muassasasi oshxonasi oshpazi:
 sifatli oziq-ovqat mahsulotlarining qabul qilinishi, ularning to‘g‘ri saqlanishi va me’yorlar asosida sarflanishi;
 oshxonada sanitariya qoidalari, normalari va gigiyena normativlariga qat’iy rioya etilishi;
 O‘zbekiston Respublikasi Bosh davlat sanitariya vrachi tomonidan tasdiqlangan oziq-ovqat mahsulotlarining tarkibi (retsepturasi)ni belgilovchi namunaviy ro‘yxatga asosan taomlar tayyorlanishi uchun mas’ul hisoblanadi.
 10. Ta’lim muassasalarida o‘quvchilarning sog‘lom ovqatlanishini tashkil etish uchun Qoraqalpog‘iston Respublikasi Xalq ta’limi vazirligi, viloyatlar xalq ta’limi boshqarmalari hamda Toshkent shahri xalq ta’limi bosh boshqarmasi, o‘rta maxsus, kasb-hunar ta’limi hududiy boshqarmalari, tuman (shahar) xalq ta’limi bo‘limlari, ta’lim muassasalari rahbarlari mas’ul hisoblanadi.
 11. Sog‘lom ovqatlanishni tashkil etish:
 o‘quvchilar soni 400 nafardan ortiq bo‘lgan ta’lim muassasalarida — yuridik shaxs maqomiga ega bo‘lgan tadbirkorlik subyektlari tomonidan;
 o‘quvchilar soni 400 nafardan kam bo‘lgan ta’lim muassasalarida — yuridik shaxslar, yakka tartibdagi tadbirkorlar yoki ta’lim muassasalari tomonidan amalga oshiriladi.
 12. Ta’lim muassasalari oshxonalarida oziq-ovqat mahsulotlari va taomlarni tayyorlash o‘quvchilarning yoshlariga muvofiq ravishda tuzilgan haftalik taomnomalar asosida tayyorlanadi.
 13. Ta’lim muassasalari oshxonalarida haftalik taomnomalar O‘zbekiston Respublikasi Bosh davlat sanitariya vrachi tomonidan tasdiqlangan oziq-ovqat mahsulotlarining tarkibi (retsepturasi)ni belgilovchi namunaviy ro‘yxatga asosan tuziladi.
 14. Ta’lim muassasalari oshxonalari faoliyatini tashkil etayotgan talabgorlar va ta’lim muassasasi o‘z faoliyatini o‘quvchilarning ota-onalari bilan hamkorlikda tashkil etadi.
 Ular tomonidan ota-onalar yig‘ilishlarida o‘quvchilarning sog‘lom ovqatlanishi uchun tayyorlanayotgan taomlarning sifati va ovqatlanishni tashkil etishda ko‘rsatiladigan xizmatlar to‘g‘risida taqdimotlar va ko‘rgazmalar o‘tkaziladi.
 15. Ta’lim muassasalari oshxonalari xodimlari oshpazlik sohasi bo‘yicha tegishli bilimga ega bo‘lishi va o‘z malakasini doimiy ravishda oshirib borishi zarur.
 16. Ta’lim muassasalari oshxonalarining faoliyat ko‘rsatish samaradorligi o‘quvchilarning ovqatlanishga jalb etilishi darajasiga hamda ta’lim muassasasi ma’muriyati tomonidan o‘quvchilar va ota-onalar o‘rtasida o‘tkaziladigan so‘rovnomalar natijalariga ko‘ra aniqlanadi.
 17. Ta’lim muassasalarida sog‘lom ovqatlanishni tashkil etish oshxonani shartnoma asosida ijaraga berish orqali amalga oshiriladigan holatlarda ijarachi talabgorlar o‘rtasida har bir oshxona bo‘yicha alohida tanlov o‘tkazish yo‘li bilan aniqlanadi.
 18. Ta’lim muassasalarining oshxonalarini ijaraga berish yuzasidan buyurtmanomalari ular tomonidan har yili 1-iyunga qadar tegishli tuman (shahar) xalq ta’limi bo‘limlari hamda o‘rta maxsus, kasb-hunar ta’limi hududiy boshqarmalariga beriladi.
 19. Tanlovni tashkil etish, o‘tkazish va g‘oliblarni aniqlash tegishli tuman (shahar) hokimlarining qarori bilan har yili 1-iyunga qadar tasdiqlanadigan umumiy o‘rta va o‘rta maxsus, kasb-hunar ta’limi muassasalarining oshxonalarini ijara berish bo‘yicha tanlov komissiyasi(keyingi o‘rinlarda tanlov komissiyasi deb ataladi) tomonidan amalga oshiriladi.
 20. Tanlov komissiyasi quyidagi tarkibda tuziladi:
 tanlov komissiyasi raisi — tuman (shahar) hokimining yoshlar siyosati, ijtimoiy rivojlantirish va ma’naviy-ma’rifiy ishlar bo‘yicha o‘rinbosari;
 tanlov komissiyasi a’zolari — tuman (shahar) hokimligining moliya bo‘limi boshlig‘i, tuman (shahar) xalq ta’limi bo‘limi mudiri yoki o‘rta maxsus, kasb-hunar ta’limi hududiy boshqarmasi vakili, Sanitariya-epidemiologik osoyishtalik va jamoat salomatligi xizmati bo‘limi boshlig‘i, “Davlat mulkini ijaraga berish markazi” davlat unitar korxonasi vakili;
 tanlov komissiyasi kotibi — tuman (shahar) xalq ta’limi bo‘limining ta’lim muassasalarida ovqatlanishni tashkil etish ishlari uchun mas’ul xodimi.
 Zaruriyatga ko‘ra tanlov komissiyasi tarkibiga qo‘shimcha mutaxassislar jalb etilishi mumkin.
 21. Tanlov komissiyasi tarkibi har bir o‘quv yili uchun alohida tasdiqlanadi va o‘quv yili davomida faoliyat ko‘rsatadi.
 22. Tanlovni tashkil etish va o‘tkazish quyidagi bosqichlardan iborat bo‘ladi:
 tanlov o‘tkazilishi haqida ommaviy axborot vositalarida hamda mahalliy davlat hokimiyati organlari va ta’lim muassasalarining rasmiy veb-saytlarida e’lon qilish;
 ariza va unga ilova qilinadigan hujjatlarni qabul qilish;
 tushgan tanlov takliflarini baholash, tanlov g‘olibini aniqlash va tanlov natijalarini rasmiylashtirish;
 tanlov g‘oliblarini e’lon qilish.
 23. Tanlov o‘tkazilishi haqida har yili 10-iyunga qadar ommaviy axborot vositalarida hamda mahalliy davlat hokimiyati organlari va ta’lim muassasalarining rasmiy veb-saytlari orqali e’lon beriladi.
 24. Tanlov o‘tkazilishi haqidagi e’londa quyidagi ma’lumotlar bo‘lishi kerak:
 tanlov komissiyasining manzili, aloqa telefoni va elektron pochta manzili;
 oshxonasi tanlovga qo‘yilayotgan ta’lim muassasalarining ro‘yxati va manzillari;
 tanlovni o‘tkazish sanasi, vaqti, joyi va shartlari;
 arizalarni qabul qilishning oxirgi muddati (kun va soat ko‘rsatilgan holda);
 tanlov hujjatlariga doir ma’lumotlarni olish mumkin bo‘lgan manzil.
 25. Tanlovda davlat ro‘yxatidan o‘tgan, umumiy ovqatlanish bo‘yicha kamida olti oy davomida faoliyat yuritayotgan, maxsus moddiy-texnika bazasi (zamonaviy texnologik jihozlar), oziq-ovqat mahsulotlari va taomlar tayyorlash texnologiyasi bo‘yicha mutaxassislari mavjud bo‘lgan talabgorlar ishtirok etishlari mumkin.
 26. Tanlovda ishtirok etish uchun talabgorlar tomonidan tanlov komissiyasiga har yili 10-iyul kuni soat 18.00 ga qadar ariza taqdim etiladi. 
 Arizaga quyidagi hujjatlar ilova qilinib, talabgorlar tomonidan muhrlangan (agar muhr mavjud bo‘lsa) konvertda tanlov komissiyasiga taqdim etiladi:
 umumiy ovqatlanishni tashkil etish sohasidagi faoliyati, ish tajribasi to‘g‘risida ma’lumotnoma;
 maxsus moddiy-texnika bazasi va oziq-ovqat mahsulotlarini tayyorlash texnologiyasi bo‘yicha malakali mutaxassislar mavjudligi haqida ma’lumotnoma;
 bo‘sh aylanma mablag‘lari mavjudligi to‘g‘risida bankning ma’lumotnomasi;
 talabgorning ta’lim muassasasi oshxonasining moddiy-texnika bazasini mustahkamlash bo‘yicha istiqbol rejasi va takliflari;
 talabgor tomonidan tasdiqlangan mavsumiy namunaviy taomnomalar.
 27. Quyidagi hollarda tanlov komissiyasi tomonidan arizani qabul qilish rad etiladi:
 ariza belgilangan muddatdan kechikib topshirilganda;
 arizaga ilova qilinadigan hujjatlar muhrlangan (agar muhr mavjud bo‘lsa) va yelimlangan konvertda taqdim etilmaganda.
 Arizalarni qabul qilishning boshqa asoslarga ko‘ra rad etilishiga yo‘l qo‘yilmaydi.
 28. Tanlov ta’lim muassasalarining buyurtmanomalari asosida har yili 1-avgustga qadar o‘tkaziladi. 
 Buyurtmanoma taqdim etmagan ta’lim muassasalarining oshxonalarini ijaraga berish bo‘yicha tanlov o‘tkazilmaydi.
 29. Tanlov komissiyasiga tanlovda qatnashish uchun birorta ham ariza tushmagan taqdirda, tanlov komissiyasi Xususiylashtirish, monopoliyadan chiqarish va raqobatni rivojlantirish davlat qo‘mitasining hamda Moliya vazirligining hududiy boshqarmalari bilan kelishgan holda sog‘lom ovqatlanishni tashkil etishning oshxonasi ijaraga beriladigan ta’lim muassasasi tomonidan amalga oshirilishi to‘g‘risida qaror qabul qilishi mumkin.
 30. Tanlovda birinchi marta g‘olib deb e’tirof etilgan talabgorlar bilan ijara shartnomasi shu davrdagi o‘quv yili uchun tuziladi.
 Ijara shartnomasi va boshqa majburiyatlarni zarur darajada bajargan talabgorlar bilan tuzilgan ijara shartnomasining muddati tanlov o‘tkazmasdan tanlov komissiyasi qaroriga asosan yana besh yilgacha uzaytirilishi mumkin.
 Shartnoma muddatini uzaytirish qonunchilikda belgilangan tartibda rasmiylashtiriladi.
 31. Tanlov komissiyasi kotibi tomonidan qabul qilinishi belgilangan tartibda rad etilgan hujjatlar to‘plami rad qilish sabablari yozma ravishda ko‘rsatilgan holda talabgorga yoki uning vakiliga qaytariladi.
 32. Talabgorlarning arizalari sahifalari raqamlangan hamda ip o‘tkazilib muhrlangan maxsus jurnalda ro‘yxatdan o‘tkaziladi.
 Talabgorlar tomonidan taqdim etilgan konvertlar tanlov kunigacha ochilmaydi va seyfda saqlanadi.
 33. Tanlov hujjatlarining tanlov o‘tgunga qadar saqlanishi va talabgorlarga qaytarilishi uchun tanlov komissiyasi raisi va kotibi mas’ul hisoblanadi. 
 34. Quyidagilar tanlov komissiyasining vazifalari hisoblanadi:
 ta’lim muassasalarining buyurtmanomalari asosida oshxonalari ijaraga beriladigan ta’lim muassasalarining ro‘yxatini tuzish;
 tanlovni o‘tkazish sanasini va tanlov shartlarini belgilash;
 tanlov o‘tkazilishi to‘g‘risidagi xabarni ommaviy axborot vositalarida hamda mahalliy davlat hokimiyati organlari va ta’lim muassasalarining rasmiy veb-saytlarida e’lon qilish;
 talabgorlarga ularning so‘rovlari bo‘yicha tanlov hujjatlari ro‘yxatini taqdim etish;
 talabgorlarning tanlovda qatnashish uchun berilgan arizalarini ro‘yxatdan o‘tkazish hamda ular hujjatlarining maxfiyligini va saqlanishini ta’minlash;
 talabgorlarga ta’lim muassasasi oshxonasi bilan tanishishi uchun shart-sharoitlar yaratish;
 tanlov takliflarini ko‘rib chiqish va g‘oliblarni aniqlash.
 35. Tanlov komissiyasi quyidagi huquqlarga ega:
 o‘z ish reglamentini ishlab chiqish va tasdiqlash;
 tanlov hujjatlarini taqdim etish muddatlarini yoki tanlov o‘tkazish sanasini talabgorlarni e’lon orqali xabardor qilgan holda 10 kundan ortiq bo‘lmagan muddatga uzaytirish;
 tanlov sanasini belgilash va tanlov g‘olibini aniqlash;
 tanlovga ariza faqat bir nafar talabgordan tushganda, hujjatlarni o‘rganib chiqib, ijara shartnomasini mazkur talabgor bilan tuzish to‘g‘risida ijaraga beruvchiga tavsiya berish;
 Xususiylashtirish, monopoliyadan chiqarish va raqobatni rivojlantirish davlat qo‘mitasining hududiy boshqarmalari bilan kelishgan holda ta’lim muassasalari oshxonalarini ijaraga berishda “nol” stavkasini belgilash.
 36. Tanlov komissiyasi quyidagilarga majbur:
 tanlov o‘tkaziladigan sanada komissiya a’zolarining to‘liq qatnashishini ta’minlash;
 tanlov o‘tkazish jarayonini nazorat qilish;
 talablarning yagonaligini va tanlov natijalari bo‘yicha qarorlar qabul qilishning xolisonaligini ta’minlash;
 ushbu Nizom, boshqa qonunchilik talablari buzilgan, til biriktirish va tanlov o‘tkazish tartib-qoidalarini buzadigan boshqa holatlar aniqlangan taqdirda tanlovni to‘xtatish;
 talabgorlarning hujjatlari oshkor etilmasligini, shuningdek talabgorlar uchun teng sharoitlarni ta’minlash.
 37. Quyidagilar tanlov komissiyasi kotibining vazifalari hisoblanadi:
 talabgorlar tomonidan taqdim etilayotgan arizani va unga ilova qilinayotgan hujjatlarni qabul qilish;
 hujjatlarni qabul qilish jurnalini yuritish hamda hujjatlarni saqlash;
 hujjatlar belgilangan tartibda taqdim etilmagan hollarda ularni qabul qilishni rad etish;
 qabul qilingan hujjatlarni tanlov komissiyasiga taqdim etish;
 tanlovni tashkil etish, komissiya yig‘ilishlari to‘g‘risida komissiya a’zolarini xabardor qilish;
 tanlov komissiyasi majlisining bayonini rasmiylashtirish va uning nusxasini belgilangan muddatlarda talabgorlarga, ta’lim muassasasi rahbarlariga hamda “Davlat mulkini ijaraga berish markazi” davlat unitar korxonasiga taqdim etish.
 38. Tanlov hujjatlari joylangan konvertlar tanlov komissiyasi tomonidan tanlov o‘tkaziladigan kunda, tanlov a’zolarining barchasi qatnashgan taqdirda ochiladi hamda o‘rganish natijalariga ko‘ra tanlov g‘olibi e’lon qilinadi. 
 Talabgorlar tanlov hujjatlari joylangan konvertlarni ochishda ishtirok etishlari mumkin.
 39. Tanlov komissiyasi tomonidan talabgorning hujjatlari quyidagi mezonlar asosida baholanadi:
 ish tajribasi (umumiy ovqatlanish sohasidagi faoliyati);
 mutaxassislarining malakasi (oshpazlik yo‘nalishida o‘rta maxsus va kasb-hunar ma’lumoti, oshpazlarning kasb mahorati bo‘yicha belgilangan tartibda malaka oshirganligi va sertifikatga egaligi);
 faoliyatini tashkil etishning talabgorning o‘z mablag‘lari, shu jumladan kredit resurslari hisobiga moliyalashtirish bilan ta’minlanganligi; 
 mehnat resurslari va tashkil etiladigan ish o‘rinlari soni;
 ta’lim muassasalari oshxonasining moddiy-texnika bazasini mustahkamlash bo‘yicha kiritilishi mo‘ljallangan texnologik jihozlari ro‘yxati;
 taomnomalarning mavsumiyligi va sog‘lom ovqatlanishni ta’minlashga qaratilganligi. 
 40. Tanlov komissiyasi tomonidan eng yaxshi tanlov hujjatini taqdim etgan talabgor tanlov g‘olibi deb e’tirof etiladi.
 41. Tanlov g‘olibini aniqlash tanlov komissiyasining ochiq majlisida qaror qabul qilish yo‘li bilan amalga oshiriladi.
 Qaror tanlov komissiyasi a’zolari umumiy sonining oddiy ko‘pchilik ovozi bilan qabul qilinadi. Ovozlar teng bo‘lib qolgan taqdirda tanlov komissiyasi raisi hal qiluvchi ovozga ega bo‘ladi.
 42. Tanlov natijalari konvertlar ochilgan sanadan boshlab uch kalendar kundan ortiq bo‘lmagan muddatda tanlov komissiyasi majlisining bayoni bilan rasmiylashtiriladi. 
 Komissiya majlisi bayonida:
 tanlov komissiyasining tarkibi;
 talabgorlar va ularning takliflari to‘g‘risidagi ma’lumotlar;
 ta’lim muassasasi oshxonasi joylashgan joyning manzili;
 tanlov g‘olibi;
 ovoz berish natijalari va tanlov komissiyasi a’zolarining qarori;
 g‘olibni tanlashga asos bo‘lgan shartlar ko‘rsatiladi.
 Majlis bayoni tanlov komissiyasining barcha a’zolari tomonidan imzolanadi va tanlov komissiyasi raisi tomonidan tasdiqlanadi.
 Tanlov komissiyasi bayoni tanlov komissiyasi kotibi tomonidan yuritiladi.
 43. Tanlov komissiyasi kotibi tanlov yakunlari bo‘yicha qaror qabul qilingan kundan boshlab uch ish kuni mobaynida tanlov g‘olibini va talabgorlarni tanlov natijalari to‘g‘risida xabardor qiladi, ularga o‘tkazilgan tanlov natijalari to‘g‘risidagi tasdiqlangan majlis bayonini yuboradi.
 44. O‘tkazilgan tanlov natijalari to‘g‘risidagi majlis bayoni rasmiylashtirilgandan so‘ng bir ish kuni mobaynida tegishli “Davlat mulkini ijaraga berish markazi” davlat unitar korxonasiga va tegishli ta’lim muassasasiga ijara shartnomasi tuzish uchun taqdim etiladi.
 45. Tanlov g‘olibi ijara shartnomasini tuzishdan bosh tortgan yoki uni rad etgan taqdirda, shuningdek ijaraga olinmagan yoki ijara shartnomasi bekor qilingan muassasalar uchun tanlov ushbu Nizom talablari asosida o‘quv yili davomida o‘tkazilishi mumkin.
 46. Ta’lim muassasalari oshxonalarining ijara shartnomasi “Davlat mulkini ijaraga berish markazi” davlat unitar korxonasi (ijaraga beruvchi), talabgor (ijaraga oluvchi) va ta’lim muassasasi (balansda saqlovchi) o‘rtasida qonunchilikka muvofiq tuziladi.
 Ijara shartnomasini bekor qilish qonunchilikda belgilangan tartibda amalga oshiriladi.
 47. Ijaraga oluvchi quyidagi huquqlarga ega:
 shartnoma imzolangan vaqtdan boshlab ijaraga berilgan mulkni balansda saqlovchidan talab qilish;
 ijaraga olingan bino va inshootning ichki qismida texnik jihatdan jihozlash ishlarini amalga oshirish.
 48. Ijaraga oluvchi quyidagilarga majbur:
 ta’lim muassasasida o‘quvchilar uchun sog‘lom ovqatlanishni tashkil etish;
 sog‘liq uchun zararli bo‘lgan oziq-ovqat mahsulotlari va taomlar savdosiga yo‘l qo‘ymaslik;
 ta’lim muassasasining ijaraga olingan oshxonasidan maqsadli va to‘g‘ri foydalanish;
 ta’lim muassasasining ijaraga olingan oshxonasini texnik jihozlashdan oldin balansda saqlovchining yozma roziligini olish;
 ijaraga olingan mol-mulkni soz holatda saqlash, o‘z hisobidan joriy ta’mirlash ishlarini amalga oshirish va mulkni saqlash xarajatlarini qoplash;
 oziq-ovqat xomashyosi va oziq-ovqat mahsulotlarining sifatli saqlanishini ta’minlash;
 ta’lim muassasasining ijaraga olingan oshxonasidan foydalanishda sanitariya qoidalari, normalari va gigiyena normativlariga rioya qilish;
 ijara shartnomasi bo‘yicha olingan majburiyatlarning bajarilishini ta’minlash;
 ijara shartnomasi bo‘yicha barcha to‘lovlarni o‘z vaqtida amalga oshirish (agar to‘lov belgilangan bo‘lsa);
 ijara muddati tugagandan keyin davlat mulkini balansda saqlovchiga belgilangan tartibda topshirish. 
 Ijaraga oluvchi tomonidan ushbu majburiyatlarning buzilishi qonunchilikda belgilangan tartibda ijara shartnomasini bekor qilish uchun asos hisoblanadi.
 49. Ta’lim muassasasi oshxonasida oziq-ovqat mahsulotlari va taomlarni tayyorlash hamda saqlashda sarflanadigan gaz, suv va elektr energiyasi uchun to‘lovlar alohida o‘rnatiladigan hisoblagichlarning ko‘rsatkichlari asosida, ijaraga oluvchi hisobidan qoplanadi.
 50. Ta’lim muassasalari o‘zlarining budjetdan tashqari mablag‘lari, qonunchilikda taqiqlanmagan homiylik xayriyalari, ovqatlanish uchun to‘lanadigan to‘lovlar(keyingi o‘rinlarda oshxona mablag‘lari deb ataladi) hisobidan oshxona faoliyatini tashkil etishi mumkin.
 51. Ta’lim muassasasi oshxonasida oziq-ovqat mahsulotlari va taomlarni tayyorlashda hamda ularni saqlashda sarflanadigan gaz, suv, elektr energiyasi uchun to‘lovlar alohida o‘rnatilgan hisoblagichlarning ko‘rsatkichlariga muvofiq oshxona mablag‘lari hisobidan qoplanadi.
 52. Ta’lim muassasasi oshxonasida faoliyat yuritadigan xodimlarga haq to‘lash oshxona mablag‘lari hisobidan amalga oshiriladi.
 53. Ta’lim muassasasi rahbari tomonidan oshxona xodimlariga haq to‘lash, oziq-ovqat mahsulotlari va taomlarni tayyorlash uchun sarflanadigan oziq-ovqat xomashyolari qiymati, kommunal to‘lovlar hamda rentabellikni hisobga olgan holda taomlar kalkulatsiyasi tasdiqlanadi.
 54. Ta’lim muassasasi oshxonasi mablag‘larining sarflanishi bo‘yicha buxgalteriya hisobi va hisoboti ta’lim muassasasining buxgalteriyasi tomonidan qonunchilikka muvofiq amalga oshiriladi.
 55. Oziq-ovqat mahsulotlarini oshxona mablag‘lari hisobidan xarid qilish bo‘yicha shartnomalar ta’lim muassasasi rahbari tomonidan imzolanadi.
 56. Ta’lim muassasalarida sog‘lom ovqatlanishni tashkil etishda Qoraqalpog‘iston Respublikasi Xalq ta’limi vazirligi, viloyatlar xalq ta’limi boshqarmalari,Toshkent shahri xalq ta’limi bosh boshqarmasi, o‘rta maxsus, kasb-hunar ta’limi hududiy boshqarmalari, tuman (shahar) xalq ta’limi bo‘limlari hamda ta’lim muassasalari vakolatlari quyidagilardan iborat: 
 ta’lim muassasalarida sog‘lom ovqatlanishni tashkil etish yuzasidan doimiy monitoring olib borish, jumladan o‘quvchilar va ularning ota-onalari o‘rtasida so‘rovnomalar o‘tkazish;
 monitoring natijalarini har chorakda Qoraqalpog‘iston Respublikasi Xalq ta’limi vazirligi, viloyatlar xalq ta’limi boshqarmalari, Toshkent shahar xalq ta’limi bosh boshqarmasi, o‘rta maxsus, kasb-hunar ta’limi hududiy boshqarmalari, tuman (shahar) xalq ta’limi bo‘limlari rahbarlari huzuridagi yig‘ilishlarda, ta’lim muassasalarining pedagogik kengashlarida muhokama qilib borish;
 tegishli mahalliy davlat hokimiyati organlariga ta’lim muassasalarida sifatli va xavfsiz ovqatlanishni tashkil etish yuzasidan takliflar kiritish;
 ta’lim muassasalari oshxonalarida sanitariya qoidalari, normalari va gigiyena normativlari hamda sanitariya-gigiyena tadbirlari va epidemiyaga qarshi tadbirlar bajarilishiga rioya qilishning buzilishi holatlarini bartaraf etish choralarini ko‘rish;
 o‘quvchilarning hayoti va sog‘lig‘iga salbiy ta’sir ko‘rsatuvchi oziq-ovqat mahsulotlari haqida tushuntirish ishlari olib borish.
 57. Ta’lim muassasalarida oshxonalarda tayyorlanayotgan oziq-ovqat mahsulotlari va taomlar sifatini o‘rganish bo‘yicha komissiyalar (keyingi o‘rinlarda komissiya deb ataladi) tashkil etiladi.
 Komissiya tarkibi ta’lim muassasasiga biriktirilgan hamshira, ta’lim muassasasining sog‘lom ovqatlanishni tashkil etish masalalari uchun mas’ul xodimi va o‘quvchilar ota-onalarining vakillaridan iborat bo‘ladi.
 Komissiya ta’lim muassasasi oshxonasida tayyorlanayotgan taomlar sifatini doimiy ravishda o‘rganib boradi. O‘rganish natijalari alohida yuritiladigan maxsus jurnalda qayd etiladi.
 58. Sanitariya-epidemiologik osoyishtalik va jamoat salomatligi xizmati va uning hududiy bo‘linmalari tomonidan sotilayotgan oziq-ovqat mahsulotlari va taomlar, ta’lim muassasasi oshxonalaridagi mavjud texnologik jihozlarning sanitariya qoidalari, normalari va gigiyena normativlari hamda sanitariya-gigiyena tadbirlari va epidemiyaga qarshi tadbirlar bajarilishiga rioya qilish, oziq-ovqat mahsulotlari va taomlar sifati yuzasidan nazorat ishlari olib boriladi.
 Olib borilgan nazorat ishlari har chorakda Qoraqalpog‘iston Respublikasi Xalq ta’limi vazirligi, viloyatlar xalq ta’limi boshqarmalari va Toshkent shahar xalq ta’limi bosh boshqarmasi hamda o‘rta maxsus, kasb-hunar ta’limi hududiy boshqarmalari, tuman (shahar) xalq ta’limi bo‘limlari, shuningdek ta’lim muassasalari bilan birgalikda muhokama qilinadi va tegishli tadbirlar belgilanadi.
 59. Ushbu Nizom talablarining buzilishida aybdor bo‘lgan shaxslar qonunchilikka muvofiq javob beradi.
 1. Vazirlar Mahkamasining “Ta’lim muassasalarida sog‘lom ovqatlanish shart-sharoitlarini yaxshilash chora-tadbirlari to‘g‘risida” 2010-yil 20-avgustdagi 184-son qarori (O‘zbekiston Respublikasi qonun hujjatlari to‘plami, 2010-y., 34-son, 293-modda).
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida” (Vazirlar Mahkamasining “Xalq ta’limi hududiy organlari tuzilmasini takomillashtirish to‘g‘risida” 2011-yil 1-martdagi 52-son qarori) 2011-yil 20-iyundagi 184-son qarori (O‘zbekiston Respublikasi qonun hujjatlari to‘plami, 2011-yil, 25-son, 261-modda)ga ilovaning 4-bandi. 
 3. Vazirlar Mahkamasining “Vazirlar Mahkamasining “Ta’lim muassasalarida sog‘lom ovqatlanish shart-sharoitlarini yaxshilash bo‘yicha chora-tadbirlar to‘g‘risida” 2010-yil 20-avgustdagi 184-son qaroriga qo‘shimchalar kiritish haqida” 2013-yil 6-noyabrdagi 297-son qarori (O‘zbekiston Respublikasi qonun hujjatlari to‘plami, 2013-y., 45-son, 591-modda).